作者:歐陽詹
標題:福州送鄭楚材赴京，時監察劉公亮有感激鄭意
內容:美人河嶽靈，家本滎水濆。門承若蘭族，身蘊如瓊文。早折青桂枝，俯窺鴻鵠群。邇來丹霄姿，遠逐蒼梧雲。有伊光鑒人，惜茲瑤蕙燻。中酣前激昂，四座同氛氳。海郡梅霪晴，山郵炎景曛。迴翔罷南遊，鳴唳期西聞。秦塞鸞鳳徵，越江雲雨分。從茲一別離，佇致如堯君。